Aserbajdsjans befolkning
Store norske leksikon,Geografi,Verdens geografi,Asia,Aserbajdsjans geografi
Folketallet i Aserbajdsjan er 10 353 296 (2022). Befolkningstilveksten fra 2021 til 2022 var 0,7 prosent. Fødsels- og dødsratene er på henholdsvis 13,59 og 6,92 per 1000 innbyggere, mens fødselsraten er på 1,86 barn per kvinne (2022). Forventet levealder ved fødsel er 77,4 år for kvinner og 71,1 år for menn (2022).
Utviklingen etter folketellingen i 1959 viser at andelen aserbajdsjanere har økt, samtidig med nedgang i andelen russere og armenere. Denne utviklingen har akselerert. I 2009 var 91,6 prosent av befolkningen aserbajdsjanere (aseri), 1,3 prosent russere og 1,3 prosent armenere.Bosetningen er tettest i Kura-forsenkningen og særlig i og omkring hovedstaden Baku med 2,4 millioner innbyggere (2022). Andre større byer er Gandsja og Sumqayit. 57,2 prosent av befolkningen bor i byer (2022). Religion Landet ble islamisert tidlig på 600-tallet under de første arabiske erobringene. Aserbajdsjan kom under russisk kontroll på 1800-tallet og var unionsrepublikk i Sovjetunionen i årene 1936–1991. Av landets befolkning er 97,3 muslimer; hovedsaklig sjiamuslimer (ithna ashariyya), men mindre sunnimuslimske grupper lever i nord. Cirka to prosent er russisk-ortodokse kristne, og cirka en prosent tilhører den armenske kirken (2020). Språk Nasjonalspråket er aserbajdsjansk (aseri, azeri), som tales som morsmål av 92,5 prosent av befolkningen (2009). For øvrig tales russisk, armensk, lesgisk og andre kaukasiske språk. Les mer i Store norske leksikon Aserbajdsjan Aserbajdsjans geografi Aserbajdsjans historie Eksterne lenker CIA World Factbook: Azerbaijan